આકાશ સિવાય અન્ય કોઈ રિપોર્ટર તંત્રી શ્રી નાગેશ શ્રીવાસ્તવને સત્ય કહેવાની હિંમત નહોતા કરી શકતા. બધા તંત્રીશ્રીની દરેક વાતમાં હા માં હા મિલાવતા હતા. બધાને પોતાની નોકરી છૂટી જવાનો ભય સતાવતો હતો. પરંતુ આકાશ પટેલ અલગ માટીમાંથી બનેલા વ્યક્તિ હતા. શિક્ષક પિતા પાસેથી તેમને વારસામાં નૈતિકતાના ગુણો મળ્યા હતા. તે નૈતિકતાના મુદ્દે કોઈ જ બાંધછોડ કરવા તૈયાર ન હતા. આકાશને તંત્રીશ્રી નાગેશ શ્રીવાસ્તવ સાથે ઘણીવાર ચકમક ઝરતી પરંતુ તંત્રી આકાશને નોકરીમાંથી રાજીનામુ માંગવાની હિંમત કદાપિ કરતા ન હતા. કારણ કે તેઓ જાણતા હતા કે આકાશની કલમમાંથી નીકળતા શબ્દો એ શબ્દો મટી તીર બની જતાં. ક્યારેક એ તીર કોઈ વહીવટી અધિકારીઓને વાગતાં તો ક્યારેક ભ્રષ્ટ રાજકારણીઓને. ક્યારેક લાંચિયા પોલીસ અધિકારીઓને તો ક્યારેક શિક્ષણના માંધાતાઓને વાગતાં અને વળી કોઈપણ મુદ્દા પરની તેમની કવર સ્ટોરી વાંચકો માટે માહિતીનો ખજાનો બની જતી….તેથી જ સ્તો શ્રી નાગેશે આકાશ પટેલને પાણીચું પકડાવી દેવાનું કહેવાની જગ્યાએ ક્યાંક ફરી આવવાની સલાહ આપી.